b'\n_START_ARTICLE_\nHidroksidas\n_START_SECTION_\nMetal\xc5\xb3 hidroksidai\n_START_PARAGRAPH_\nD\xc4\x97l didelio elektroneigiamumo skirtumo tarp metal\xc5\xb3 ir deguonies atom\xc5\xb3, pastarieji nesunkiai atpl\xc4\x97\xc5\xa1ia i\xc5\xa1 metal\xc5\xb3 elektronus ir sudaro jonin\xc4\x99 jungt\xc4\xaf, tod\xc4\x97l dauguma metal\xc5\xb3 hidroksid\xc5\xb3 yra joniniai junginiai, dar vadinami baz\xc4\x97mis. Tirpiosios baz\xc4\x97s dar yra vadinamos \xc5\xa1armais. \xc5\xa0armams disocijuojant vandenyje, jie i\xc5\xa1siskaido \xc4\xaf metalo katijon\xc4\x85 ir hidroksido anijon\xc4\x85. \xc4\xae tirpal\xc4\x85 \xc4\xafpylus r\xc5\xabg\xc5\xa1ties, \xc4\xafvyksta neutralizacijos reakcija:_NEWLINE_Metal\xc5\xb3 hidroksidai \xc5\xbdem\xc4\x97je yra gana paplit\xc4\x99, kadangi juos galima nesunkiai gauti metalams ar j\xc5\xb3 druskoms reaguojant su vandeniu. Kalio ir natrio hidroksidai yra stipr\xc5\xabs \xc5\xa1armai, naudojami chemijos pramon\xc4\x97je. Gele\xc5\xbeies hidroksidai (g\xc4\x97titas ir limonitas) buvo naudojami kaip \xc5\xbeemos kokyb\xc4\x97s gele\xc5\xbeies r\xc5\xabda. Boksitas, svarbiausia aliuminio r\xc5\xabda, taip pat yra daugiausiai sudaryta i\xc5\xa1 aliuminio hidroksido.\n_START_SECTION_\nNemetal\xc5\xb3 hidroksidai\n_START_PARAGRAPH_\nKadangi nemetal\xc5\xb3 elektroneigiamumas yra didesnis u\xc5\xbe metal\xc5\xb3 ir vandenilio, deguonis sukuria polin\xc4\xaf ry\xc5\xa1\xc4\xaf su nemetalu ir silpnesn\xc4\xaf \xe2\x80\x93 su vandenilio. D\xc4\x97l to nemetal\xc5\xb3 hidroksidai disocijuodami skaidosi ne (Ne-O), o (O-H) jungtyje, sukurdami vandenilio katijon\xc4\x85 ir druskos anijon\xc4\x85. D\xc4\x97l \xc5\xa1ios prie\xc5\xbeasties nemetal\xc5\xb3 hidroksidai yra r\xc5\xabg\xc5\xa1tys._NEWLINE_Tam tikrais atvejais, kai vandenilio ir atomo, prie kurio jungiasi hidroksido grup\xc4\x97, elektroneigiamumai yra pana\xc5\xa1\xc5\xabs, nuo junginio gali atskilti tiek hidroksido jonas, tiek ir vandenilio jonas, t. y. hidroksidas gali dalyvauti reakcijoje ir kaip baz\xc4\x97, ir kaip r\xc5\xabg\xc5\xa1tis. Tokie hidroksidai yra vadinami amfoteriniais. Anks\xc4\x8diau min\xc4\x97tas aliuminio hidroksidas yra konkretus tokio hidroksido pavyzdys.\n_START_SECTION_\nHidroksido grup\xc4\x97 organin\xc4\x97je chemijoje\n_START_PARAGRAPH_\nHidroksido grup\xc4\x97 organikoje sutinkama alkoholiuose, r\xc5\xabg\xc5\xa1tyse ir fenoliuose. Kadangi anglis yra \xc5\xa1iek tiek elektroneigiamesn\xc4\x97, nei vandenilis, visos trys jungini\xc5\xb3 klas\xc4\x97s pasi\xc5\xbeymi silpnomis r\xc5\xabg\xc5\xa1tin\xc4\x97mis savyb\xc4\x97mis.'